ธปท.เผยยังไม่มีสัญญาณเงินไหลออก
ธปท.ยืนยันยังไม่มีสัญญาณเงินทุนไหลออก ระบุเงินทุนเคลื่อนย้ายยังสมดุล แต่ไม่วางใจต้องติดตามใกล้ชิด
14 ก.พ. 2554

ธปท.ยืนยันยังไม่มีสัญญาณเงินทุนไหลออก ระบุเงินทุนเคลื่อนย้ายยังสมดุล แต่ไม่วางใจต้องติดตามใกล้ชิด
นางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธนาคารแห่งประเทศไทย(ธปท.) กล่าวว่า ขณะนี้เท่าที่ติดตามดูตลาดเงิน ยังไม่เห็นสัญญาณเงินทุนไหลออก อย่างที่นักลงทุนบางกลุ่มมีความกังวล ว่าสถานการณ์การเมือง หรือการปะทะกันระหว่างไทยกับกัมพูชา ตามแนวชายแดน อาจจะทำให้นักลงทุนต่างชาติกังวลจนนำเงินออก อย่างไรก็ตามถึงช่วงนี้ตลาดเงินจะปกติทั้งขาซื้อและขาย แต่ธปท.จะติดตามดูตลาดการเงินอย่างใกล้ชิดต่อไป
“ตอนนี้เงินทุนไหลเข้าและออกค่อนข้างสมดุล ไม่ได้มีสัญญาณไหลออกผิดปกติ ในตลาดหุ้นหรือตลาดใดเป็นพิเศษ การซื้อขายยังปกติ ด้านค่าเงินบาทก็ค่อนข้างมีเสถียรภาพ มีแรงซื้อแรงขายสมดุล ธปท.ไม่ต้องเข้าไปทำอะไรมาก” นางผ่องเพ็ญกล่าว
ทั้งนี้ วันนี้การซื้อขายเงินบาทเปิดตลาดที่ระดับ 30.73-30.78  บาทต่อเหรียญสหรัฐ ปรับตัวแข็งค่าขึ้นเล็กน้อย จากที่ปิดตลาดในวันศุกร์ที่ 11 ก.พ.ที่ระดับ 30.81-30.86 บาทต่อเหรียญสหรัฐ